HU Az Európai Unió Hivatalos Lapja C 89/62

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

2014/C 89/10

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

„TORRONE DI BAGNARA”

EK-sz.: IT-PGI-0005-01101-27.03.2013

OFJ ( X ) OEM ( )

1. Elnevezés

„Torrone di Bagnara”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

2.4. osztály: Kenyér, péksütemények, cukrászsütemények és egyéb pékáru

3.2. Az 1. pontban szereplő elnevezéssel jelölt termék leírása

A „Torrone di Bagnara” elnevezés kizárólag a méz, cukor és nem hántolt pörkölt mandula, őrölt fahéj és szegfűszeg főzése és feldolgozása útján előállított, kristálycukorral vagy keserű kakaóval bevont termék jelölésére szolgál.

A „Torrone di Bagnara” a bevonattól függően két változatban létezik:

Martiniana (kristálycukorral bevont)

Torrefatto glassato (keserű kakaóval bevont)

Forgalomba kerülésekor a „Torrone di Bagnara” OFJ az alábbi fizikai és organoleptikus (érzékszervi) tulajdonságokkal jellemezhető:

Forma: lekerekített sarkú, derékszögű parallelepipedon

Méret:

Hosszúság: 4 és 12 cm közötti;

Szélesség: 1,5 és 2,5 cm közötti;

Magasság: 1,5 és 2,5 cm közötti;

Tömeg: 14 és 35 g közötti.

Külső megjelenés: felszíne rücskös és barna – (a szerzetesi csuha jellegzetes színe) – kristálycukorral bevont („Martiniana” változat), vagy fényes, sima és bársonyos, a cukor és kakaó keverékéből készült bevonattól sötétbarna („Torrone glassato” változat).

Belső megjelenés: sötétbarna színű, nagy mennyiségben és egyenletes elosztásban mandulaszemeket tartalmaz.

Állag: ropogós és kemény.

Íz: Masszája első harapásra keménynek és ropogósnak tűnik, ami részben a mandula megfelelő mértékű pörkölésének, részben a cukormassza magas hőmérsékleten történő feldolgozásának az eredménye. A szájban a tészta édes ízét ellensúlyozza a pörkölt mandula íze, és az enyhén fűszeres – a „Torrefatto glassato” változat esetében a keserű kakaó érzetét is magában foglaló – utóízzel jellemezhető, egyértelműen érezhető égett íz.

3.3. Nyersanyagok (kizárólag feldolgozott termékek esetében)

A „Torrone di Bagnara” az alábbi összetevők felhasználásával készül:

Kötelező összetevők

A torrone tésztájának összetevői:

— Kristálycukorból és narancsmézből, vagy világos vegyes virágmézből vagy koronás baltavirág-mézből álló cukormassza,

— Hántolatlan édesmandula,

— Őrölt fahéj, őrölt szegfűszeg,

A bevonat összetevői:

— A „Martiniana” változathoz: kristálycukor a glazúrozáshoz, nagyobb szemű kristálycukor a szóráshoz,

— A „Torrefatto glassato” változathoz: kristálycukor, és esetleg fondant a glazúr részleges pótlására, 22–24 % kakaóvaj-tartalmú keserű kakaópor.

Választható összetevők a két változathoz

Tojásfehérje vagy albumin; vanillin; citrusfélék illóolaja; a cukorszirup keletkezését elősegítő szer.

Mesterséges színezőanyagokat és tartósítószereket nem tartalmaz.

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

Az összetevők feldolgozásának, illetve a „Torrone di Bagnara” főzésének valamennyi művelete a meghatározott földrajzi területen történik.

3.6. A szeletelésre, az aprításra, a csomagolásra stb. vonatkozó egyedi szabályok

A „Torrone di Bagnara” egy- és többdarabos kiszerelésben kerül forgalomba. A termék minőségének megőrzése érdekében a csomagolást legfeljebb a kihűléstől számított 4 órán belül el kell végezni. Így elkerülhetők az esetleges bakteriális fertőzések, és biztosítható, hogy a termék ne vegyen fel nedvességet a környezetből, ami egyrészt penészképződés veszélyével járna az eltartás során, másrészt pedig a termék azonnali és túlzott mértékű megpuhulását eredményezné, ami negatív következményekkel járna mind a külső megjelenésére (a glazúr megolvadása vagy felületi repedezettség), mind pedig belsejének állagára nézve (ropogósság). Ezenkívül ebben a szakaszban nem szabad közbenső műveleteknek alávetni a terméket, különben elveszítheti felületi fényét (a Torrefatto glassato) vagy a cukorborítás egy részét (a Martiniana).

3.7. A címkézésre vonatkozó egyedi szabályok

Az egydarabos kiszerelésben forgalomba kerülő „Torrone di Bagnara” csomagolásán fel kell tüntetni a „Torrone di Bagnara”, „Indicazione Geografica Protetta” jelölést teljesen kiírva (az IGP rövidítés is feltüntethető), és/vagy a közösségi szimbólumot, valamint a termék alábbiakban ismertetett logóját.

Amennyiben a „Torrone di Bagnara” többdarabos kiszerelésben, vagyis több, külön-külön becsomagolt terméket tartalmazó tálcán vagy dobozban kerül forgalomba, a fenti jelöléseket a csomagoláson (tálcán, illetve dobozon), valamint az egyes darabokat tartalmazó csomagoláson is fel kell tüntetni.

Tilos bárminemű, nem kifejezetten előírt minősítés használata.

Ugyanakkor engedélyezett a bevonat típusára utaló kiegészítő elnevezések („Martiniana” vagy „Torrefatto glassato”), illetve történelmi jellegű, magántulajdonban lévő márkanevekre utaló megjelölések használata, feltéve, hogy azok nem alkalmasak a fogyasztók megtévesztésére, valamint feltüntethetők olyan egyéb valósághű, dokumentálható utalások, amelyeket a hatályos közösségi, nemzeti vagy tartományi jogszabályok megengednek.

A termék logójának felső részén, egy sorba írva a „Torrone di Bagnara” jelzés szerepel; középen a Rocca di Bagnara (Bagnara várának) stilizált ábrázolása, alatta egy íves vonallal megrajzolt testű szirén.

4. A földrajzi terület tömör meghatározása

A „Torrone di Bagnara” előállítási területe a Reggio Calabria megyében található Bagnara Calabra település teljes közigazgatási területét magában foglalja.

5. Kapcsolat a földrajzi területtel

5.1. A földrajzi terület sajátosságai

A földrajzi terület egy magas meredély aljánál elterülő tengerparti település, amely elrendezése miatt a teraszosan ültetett, keskeny szőlősorok művelésén kívül más mezőgazdasági tevékenység végzésére nem alkalmas, és a szárazföld belső részeivel bonyolított áruforgalma is nehézkes. Bagnara gazdasága tehát kezdettől fogva a tenger irányában fejlődött, a hagyományos helyi termékek értékesítése tengeri szállítás útján történt. Az említett helyi termékeket gyakran cserélték cukorra és fűszerekre, az így szerzett fűszerek meglétére vezethető vissza a helyi fűszerkereskedéseknek az 1800-as évek második felére tehető megjelenése. A napjainkban a „Torrone di Bagnara” előállítását végző ipari vagy kézműves üzemek elődei a fűszerkereskedések voltak. Ezeket tekinthetjük ugyanis a mesterség településen kifejlődött, mind a mai napig a hozzávalók, illetve az előállítás módjának alapos ismeretével jellemezhető tudás melegágyának.

5.2. A termék sajátosságai

A „Torrone di Bagnara” az azonos nevű településen hagyományosan gyártott kétféle – „Martiniana” és „Torrefatto glassato” – változatban kerül forgalomba. A „Torrone di Bagnara” elnevezésnek a fogyasztók körében való elterjedését a termék különleges kemény és ropogós állagának köszönheti. Ez a tulajdonság az alaprecept összetevőinek – a vízgőz fölött, és mindenképpen alacsonyabb hőmérsékleten készülő közönséges torrone-fajták előállítására nem jellemző – hagyományos, közvetlen tűzön és magas hőmérsékleten történő főzéséhez kötődik. Ennek az előállítási módnak köszönhetők a termék egyéb organoleptikus (érzékszervi) fő sajátosságai is, így belsejének barna színe és a termék jellegzetes égett íze. A „Torrone di Bagnara” további jellemzője, hogy összetevői között a földrajzi terület sajátosságának történelmi örökségeként fűszereket is találunk, ami a „Torrone di Bagnara” ízvilágát gazdagabbá és egyedülállóvá teszi.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A „Torrone di Bagnara” az idők során rendkívül nagy hírnévre tett szert. Már 1846-ban ismerték, amikor a „Torrone di Bagnara” kifejezetten egy napjainkban is működő, a század végén a Savoyai királyi család beszállítójává választott édességkészítő család specialitásai között került említésre. A tizenkilencedik századból fennmaradt számos dokumentum tanúskodik a termék nagy mennyiségben történő előállításáról és szállításáról. 1885-ben N. Marcone író tollából ezt olvashatjuk: „A »Torrone di Bagnara« bejárja a világot, és valóban rászolgált az effajta elismerésre” („Un viaggio in Calabria. Impressioni e ricordi” – Calabriai utazás. Emlékek és benyomások). A „Torrone di Bagnara” hírnevét a XX. században is végig megőrizte. A. Giuffrè szerzetes 1983-ban írt „Storia di Bagnara” (Bagnara történelme) című művében ez áll: „Az édesség (a torrone) különlegességének köszönhetően … elhíresült Bagnara neve”.

Ezenkívül a helyi napilapok, gasztronómiai kalauzok és folyóiratok a „Torrone di Bagnara” terméket a meghatározott földrajzi terület jellegzetességeként tartják számon. A Gazzetta del sud (Déli közlöny) 1995. december 14-i kiadásában megjelent „Le tante vie del torrone” (A torrone útjai) című cikk Bagnara települést az úgynevezett „torrone-út” kiindulópontjaként említi, és néhány, hagyományosan a „Torrone di Bagnara” termék előállításával foglalkozó családot is felsorol. Az „Atlante dei prodotti tipici dei Parchi Italiani” (Olasz parkok jellegzetes termékeinek atlasza) című kalauz (2002. évfolyam, 215. oldal) a calabriai édességekről szóló fejezetben említi, hogy Bagnara Calabra település régi hagyománya a „torrone” előállítása, ezenkívül szól a termék változatairól, és az előállításához felhasznált összetevőkről is. A „Calabria sapori di una terra antica – le specialità enogastronomiche regionali d’eccellenza ed i prodotti tipici di qualità” (Calabria régi ízvilága – a tartomány legkiválóbb borászati és gasztronómiai jellegzetességei, jellemző minőségi termékei) című kiadvány (11. oldal, kiadja Regione Calabria, 2004.) szintén Calabria jellegzetes édességeként tartja számon a „Torrone di Bagnara” terméket. A földrajzi terület és a termék közötti kapcsolat megszilárdítása érdekében minden év november végén megtartják a hagyományos „Festa del Torrone” elnevezésű rendezvényt, amely hozzájárul a termék hírnevének fenntartásához.

Történelmi-kulturális vonatkozások

A második világháború utáni időszakban számos kisvállalkozás felvirágzása nyomán egy valóságos, rendkívül élénk termeléssel jellemezhető „Distretto del Torrone di Bagnara” („Torrone di Bagnara” körzet) kialakulása figyelhető meg. Így az évek során sajátos előállítási technikák alakulhattak ki, valamint kifejlődhetett és fennmaradhatott a termék összetevőinek feldolgozásához, és a két – „Martiniana” és „Torrefatto glassato” – változat végső formájának kialakításához szükséges, generációról generációra szálló tudás és szakértelem, amely csak erre a területre jellemző.

Tovább élnek a helyi szóhasználatban a szakzsargonból vett olyan kifejezések, mint a „manto di monaco” a „torrone” színének meghatározására, a „cotta” a termék még meleg, alaktalan masszájának leírására, illetve a „torroniera” a cukrászmesterek által használt speciális kemencére.

Hivatkozás a termékleírás közzétételére

(Az 510/2006/EK rendelet (3) 5. cikkének (7) bekezdése)

A termékleírás egységes szerkezetbe foglalt szövege az alábbi internetes oldalon tekinthető meg:

http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Minisztérium honlapján (http://www.politicheagricole.it), (a képernyő jobb felső sarkában) a „Qualità e sicurezza” (Minőség és biztonság) címszóra, majd a „Disciplinari di Produzione all'esame dell'UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) L. 2. lábjegyzet.